**Železničná zastávka Špania Dolina** bola železničná zastávka pri obci Špania Dolina.

Poloha
------

Zastávka stála na 9,500 km trate, približne 50 metrov od severozápadného portálu tunela Dolinský I.. Nachádzala sa približne 3 kilometre na juhozápad od obce Špania Dolina, v dnešnom katastri Banskej Bystrice, v mestskej časti Uľanka. Zastávku pre jej blízkosť vyžívali obyvatelia Uľanky, keďže železničná stanica Uľanka je od Uľanky vzdialená viac ako 2 kilometre.

História
--------

30. novembra 1913 bola zahájená prevádzka železničnej trate Banská Bystrica – Harmanec. Jednou zo zastávok na trati bola aj železničná zastávka Ulmanka, ktorá sa nachádzala na pravom brehu rieky Bystrica. Pri projektovaní železničného spojenia Banskej Bystrice s Turcom sa v tridsiatych rokoch dvadsiateho storočia pristúpilo k výstavbe novej trate Banská Bystrica – Dolná Štubňa. Trať do Harmanca bola kvôli nevyhovujúcim parametrom administratívne zrušená v deň otvorenia novej trate.

Zastávka Špania Dolina stála približne 500 metrov od bývalej zastávky Ulmanka, na trati Banská Bystrica – Dolná Štubňa, ktorej výstavba bola zahájená v roku 1936, ako posledného úseku tzv. stredoslovenskej transverzály. Slávnostné otvorenie trate prebehlo 19. decembra 1940 za prítomnosti najvyšších predstaviteľov Slovenského štátu – prezidenta Jozefa Tisu, Alexandra Macha, Ferdinanda Čatloša a Gejzu Medrického.

V roku 1970 sa na zastávke nachádzal bledý prízemný domček so šikmou strechou, lampy a železná zábrana za koľajami. Za budovou železničnej zastávky stál druhý, rozlohou menší objekt. Priestor medzi budovami bol oplotený. Neskôr k domčeku pribudla drevená prístavba.

Zastávka bola komerčne zrušená v roku 1961. V roku 1973 na nej prestali zastavovať vlaky. Budova zastávky postupne chátrala a prišla o strechu. Definitívne zbúraná bola medzi rokmi 2000 a 2003. Dnes už po zastávke na mieste nič nezostalo a plocha postupne zarastá.

Zastávka vo filme
-----------------

Zastávka sa objavila v tretej časti trojdielneho televízneho filmu Maroško s názvom *Maroško študuje* (1970), v ktorom nesie názov *Mostice*, dediny, z ktorej pochádza hlavný hrdina Maroš. Na scéne, ktorá bola natočená na zastávke, príde na zastávku vlak a Marošova mama sa lúči s Marošom, ktorý odchádza študovať do mesta.

Zastávka sa vyskytla aj vo viacerých scénach štvordielneho televízneho filmu Tisícročná včela (1983). V jednej scéne sa v zime vracia partia chlapov z múračiek, ktorí tu vyskakujú z vlaku. V ďalšej scéne chlapi pracujú na oprave železničnej trate.

Referencie
----------

1. 1 2 3  [Ing. Jozef Pilko]. 2005-12-06, [cit. 2023-10-07]. Dostupné online.
2. ↑  [ÚGKK SR]. [Cit. 2023-10-07]. Dostupné online.
3. ↑  [vlaky.net]. [Cit. 2023-10-07]. Dostupné online.
4. ↑  [atlasdrah.net]. [Cit. 2023-12-09]. Dostupné online.
5. ↑  [Pilkus]. 2005-09-07, [cit. 2023-12-09]. Dostupné online.
6. 1 2  [filmovamista.cz]. [Cit. 2023-10-07]. Dostupné online.
7. ↑  [staremapy.sk]. [Cit. 2023-12-09]. Dostupné online.
8. 1 2  [filmovamista.cz]. [Cit. 2023-10-07]. Dostupné online.
9. ↑  [Geodis Slovakia s.r.o]. [Cit. 2023-12-09]. Dostupné online.
10. ↑  [filmovamista.cz]. [Cit. 2023-10-07]. Dostupné online.

Externé odkazy
--------------

* Železničná zastávka Špania Dolina na ATLASDRAH.NET (v češtine)
* Budova železničnej zastávky na topografickej mape z roku 1964
* Tunel Dolinský I. na VLAKY.NET